༄༅། །རྣམ་འདྲེན་རིགས་ཀྱི་གཙོ་བོ་དགའ་མར་བཅས། །སྙིང་བརྩེའི་གཏེར་བརྒྱད་མཆོད་འབུལ་སྒྱུ་རྩལ་སྤྱོད། །བགེགས་དགྲ་དཔའ་བོ་དཔའ་མོར་བཅས་པའི་ལྷ། །ཀུན་རྫོགས་འཁོར་ལོའི་མགོན་པོ་རྒྱལ་གྱུར་ཅིག །ཡིད་སྲུབ་དཔུང་སྲེག་བི་ཤྭ་ན་རའི་བུ། །སྡུག་བསྔལ་ཀུན་འབྱུང་ཚད་སྐྱོབ་དཀར་པོའི་གདུགས། །འགྲོ་ཚོགས་སྲིད་མཚོ་ལས་གདོན་དེད་དཔོན་བཟང་། །ཀུན་གྱི་རེ་སྐོང་ཡོངས་འདུ་ས་བརྟོལ་ཚེ། །དྲང་སྲོང་རིག་འཛིན་བློ་ལྡན་བྱེ་བ་བརྒྱས། །བསྔགས་བརྗོད་གླིང་བུ་གྲངས་མེད་བསྒྱུར་བས་ཀྱང་། །ཆེ་བ་ཕྱོགས་རེའི་ཕ་རོལ་མ་ཕྱིན་པས། །མཁས་པའི་སྟན་ལ་ངལ་གསོར་བྱིན་ནམ་སྙམ། །ལེགས་བྱས་བྱེད་པོ་ཚངས་པའི་མཛུབ་རྩེ་ཡིས། །དགེ་ལེགས་མཚན་བཟང་བཀྲ་བྱས་བགྲོད་བྱེད་དག །འཕྲོག་བྱེད་དབང་པོས་སྲིད་པ་མཐའ་ཅན་ཞིག །མ་མཐོང་དེ་སྲིད་བརྟན་བྱེད་གང་ཡིན་དེར། །མཚུན་ཟ་འབར་བའི་ལྕེ་ཞགས་བརྐྱངས་པའི་ཁར། །ཆུ་སྣོད་མ་བཟོད་ལང་ལིང་ཁོལ་བ་ལྟར། །དད་གསུམ་ཤུགས་ཀྱིས་ཡིད་གཡོས་སློབ་བུའི་ཚོགས། །སྤྲོ་བ་ཁོང་ནས་བརྟས་པའི་མཆིད་བུ་འབུལ། །བསླུ་མེད་སྐྱབས་གསུམ་འདུས་པ་གང་གི་ཞབས། །ཕན་བདེའི་རྡུལ་ཕྲེང་འབུམ་ཕྲག་འཛག་པ་དེང་། །བདག་ཅག་རྣམས་ཀྱི་བསྟི་གནས་ཉེར་བཏབ་པའི། །སྐལ་བ་དམ་པའི་སྐུ་དྲིན་གཞལ་ཕྱིར་དང་། །བྲོ་འཚལ་ལྔ་པའི་གྲོང་དུ་བགྲོད་ཉེ་བ། །དྲིན་དུ་ཆེ་ལྡན་ཚུལ་ཁྲིམས་བརྟན་པ་ཅན། །ངན་སོང་སྐྱེ་སྒོ་འགོག་པའི་དབང་བསྐུར་དྲིན། །གཏང་རག་མཎྜལ་དངོས་འབུལ་འདི་ལྟར་ལགས། །ལྷ་དར་དཀར་པོ་སོགས་བྲི། ཞེས་རྒྱ་དཔོན་ཨོ་རྒྱན་དོན་གྲུབ་པ་སྐུ་མཆེད་རྣམས་ཀྱིས། མཁན་པོ་ཆེན་པོ་འཇམ་པའི་དབྱངས་རིན་ཆེན་མི་འགྱུར་རྒྱལ་མཚན་དཔལ་བཟང་པོ་ཉིད། སྡུམ་པར་དུ་སྤྱན་འདྲེན་ཞུས་ཤིང་། དགེ་སློང་ཚུལ་ཁྲིམས་བརྟན་པ་ལ་ཀུན་རིག་རྣམ་པར་སྣང་མཛད་དཀྱིལ་འཁོར་དུ་དབང་བསྐུར་ཐོབ་པའི་ལེགས་འབུལ་གྱི་གོང་བརྗོད་དུ། །བནྡེ་ཚུལ་ཁྲིམས་རིན་ཆེན་གྱིས་བྲིས་པ་སརྦ་མངྒ་ལཾ་བྷ་ཝ་ཏུ།། །།